การส่งกองร้อยทหารช่างเฉพาะกิจไทย/เซาท์ซูดาน เข้าร่วมปฏิบัติภารกิจสันติภาพตลอดระยะเวลา 6 เดือนที่ผ่านมา สร้างผลงานเป็นรูปธรรม
กองทัพบก เปิดเผย การส่งกองร้อยทหารช่างเฉพาะกิจไทย/เซาท์ซูดาน เข้าร่วมปฏิบัติภารกิจสันติภาพตลอดระยะเวลา 6 เดือนที่ผ่านมา สร้างผลงานเป็นรูปธรรม  พันเอกหญิงศิริจันทร์ งาทอง รองโฆษกกองทัพบก เปิดเผยว่า  ตามที่รัฐบาลมอบหมายให้กองทัพบกส่งกองร้อยทหารช่างเฉพาะกิจไทย/เซาท์ซูดาน  เข้าร่วมภารกิจรักษาสันติภาพในนามสหประชาชาติที่สาธารณรัฐเซาท์ซูดาน โดยเริ่มปฏิบัติงานมาตั้งแต่เดือนธันวาคม  2561 จนถึงปัจจุบัน รวมเป็นระยะเวลา 6 เดือน  โดยในภาพรวมตลอดการปฏิบัติภารกิจ กองร้อยทหารช่างเฉพาะกิจฯ  ได้สร้างความสัมพันธ์กับประชาชนท้องถิ่น ได้จัดตั้งศูนย์การเรียนรู้เศรษฐกิจพอเพียง นำพืชผลทางการเกษตรไปเพาะปลูก พร้อมเผยแพร่องค์ความรู้ให้กับชาวเซาท์ซูดานและมิตรประเทศ รวมทั้งเผยแพร่วัฒนธรรมไทยตามวาระและโอกาสต่างๆควบคู่กันไป  ขณะเดียวกันมีการรายงานผลการปฏิบัติงานและสภาพความเป็นอยู่ผ่านระบบวีดีโอทางไกลกลับมายังประเทศไทยต่อเนื่อง ซึ่งกำลังพลมีขวัญกำลังใจพร้อมที่จะปฏิบัติภารกิจอย่างเต็มความสามารถ เพื่อภาพลักษณ์ที่ดีของประเทศไทย ทั้งนี้ กองร้อยทหารช่างเฉพาะกิจไทย/เซาท์ซูดาน ผลัดที่ 1 มีระยะเวลาปฏิบัติงาน 1 ปี ซึ่งกองทัพบก อยู่ในระหว่างการเตรียมกำลังพลชุดใหม่ พร้อมที่จะส่งไปสับเปลี่ยนกำลังหากสหประชาชาติร้องขอให้ไทยดำรงภารกิจนี้ต่อไปสำหรับการส่งกำลังเข้าร่วมปฏิบัติภารกิจรักษาสันติภาพในนามสหประชาชาติ  ตามนโยบายของรัฐบาลและกระทรวงกลาโหมนั้น  ขณะนี้กองทัพบก ได้ส่งกำลังบางส่วนไปร่วมปฏิบัติภารกิจในลักษณะเป็นผู้ติดต่อประสานงานในหลายภูมิภาค ได้แก่ ภารกิจสหประชาชาติสนับสนุนกระบวนการสันติภาพในคาบสมุทรเกาหลี, ภารกิจรักษาสันติภาพผสมระหว่างแอฟริกา และสหประชาชาติในดาร์ฟูร์ , ภารกิจของคณะผู้สังเกตการณ์ทางทหารของสหประชาชาติในสาธารณรัฐอินเดียและสาธารณรัฐอิสลามปากีสถาน ทั้งนี้ พลเอก อภิรัชต์ คงสมพงษ์ ผู้บัญชาการทหารบกมีเจตนารมณ์ที่จะพัฒนาศักยภาพเสริมสร้างความพร้อมของกำลังพลและหน่วยทหารให้มีความสมบูรณ์ เพื่อให้สามารถเข้าร่วมสนับสนุนภารกิจกับสหประชาชาติได้ในหลากหลายมิติ โดยเฉพาะการปฏิบัติการทางทหารในรูปแบบต่างๆ นำมาซึ่งเกียรติภูมิของกองทัพไทยให้เป็นที่ประจักษ์ในประชาคมโลก